Morten Bødskov (S), 2004-05-25:
Der skal ikke herske nogen tvivl om, at det er Socialdemokratiets holdning, at Hizb-ut-Tahrir er en afskyelig organisation.
Både organisationen, dens aggressive bannerfører, deres hadske agitation og krigeriske budskaber
går tilsyneladende målrettet efter at skabe maksimal splid og maksimal konfrontation i vores samfund.
Deres trusler mod jøder og anderledes tænkende muslimer skal, hver eneste gang de fremføres, efterforskes som det, de er, trusler på liv og helbred, og selvfølgelig også straffes herefter.
Derfor har Socialdemokratiet også et simpelt råd til de unge, primært med anden etnisk baggrund end dansk, som overvejer at tilslutte sig Hizb-ut-Tahrir: Lad være!
Hold jer fra dem.
De værdier, Hizb-ut-Tahrir prædiker, strider mod alt det, der karakteriserer et moderne dansk velfærdssamfund.
Socialdemokratiets historie er kampen for alles ligeværd i et moderne velfærdssamfund, og folk, der har fulgt vores historie, vil vide, at vi ikke har holdt os tilbage, når der skulle kæmpes mod grupperinger og partier, som vil en anden vej end føromtalte.
Det er i det perspektiv, vi ser vores kamp mod Hizb-ut-Tahrir og fundamentalismen.
Undertrykkelsen af kvinder, modstanden mod deres seksuelle frigørelse og deres deltagelse i samfundet, sammenblandingen af religion og politik, patriarkalske familiestrukturer, autoritær, hårdtslående børneopdragelse, unge, som presses ind i arrangerede ægteskaber - alt det her skal bekæmpes med ord, flere muligheder og jo selvfølgelig også en bedre integration i det danske samfund.
Kun ved at stoppe rodløsheden hos unge med anden etnisk baggrund end dansk tror vi at vi for alvor kan stoppe Hizb-ut-Tahrir.
Dermed også sagt, at Socialdemokratiet deler de synspunkter og den vurdering, som justitsministeren er fremkommet med om mulighederne for et forbud mod Hizb-ut-Tahrir.
Hvis et sådant forbud skal iværksættes, skal der, som det også er fremgået, være bevis for, at organisationen efter grundloven er ulovlig, eksempelvis at organisationen virker ved vold. Som det fremgår af Rigsadvokatens undersøgelse af Hizb-ut-Tahrir, er et sådant bevis endnu ikke fundet.
Vi vil også gerne understrege, at hvis beviset findes og Rigsadvokaten på den baggrund vurderer, at sagen kan gennemføres, anbefaler Socialdemokratiet selvfølgelig, at sagen indledes med henblik på et forbud mod organisationen. I forlængelse heraf vil jeg sige, at vi i Socialdemokratiet finder det ganske tilfredsstillende, at politiet har indledt efterforskning af mulige strafbare forhold begået af personer med tilknytning til Hizb-ut-Tahrir, og vi går ud fra, at det selvfølgelig også i den forbindelse afklares, om de eventuelle strafbare forhold er begået i det, man kunne kalde regi af organisationen.
Hvis der er begået strafbare forhold i forbindelse med de aktiviteter, som nu undersøges, finder Socialdemokratiet det naturligt, at Rigsadvokaten på ny undersøger muligheden for at opløse Hizb-ut-Tahrir.
Organisationer som Hizb-ut-Tahrir udfordrer vores grundlovssikrede foreningsfrihed, og derfor forventer Socialdemokratiet også, at organisationer som Hizb-ut-Tahrir og deres udtalelser og aktiviteter løbende er genstand for anklagemyndighedens undersøgelser.
Vi mener, at Hizb-ut-Tahrir på alle leder og kanter er en afskyelig organisation.
Alt, hvad vi kan gøre, skal vi gøre, og bør vi gøre for at sikre, at der ikke er grobund for deres had, intolerance og forkvaklede syn på alle andre end sig selv.